	 Ustavni sud Crne Gore, u Drugom vijeću za meritorno odlučivanje o ustavnim žalbama u sastavu: sudija Momirka Tešić, predsjednica Vijeća i sudije Desanka Lopičić i Faruk Resulbegović, članovi Vijeća, na osnovu odredaba člana 149 stav 1 tačka 3 Ustava Crne Gore i člana 48 tačka 3 i člana 76 stav 1 Zakona o Ustavnom sudu Crne Gore(»Službeni list Crne Gore«,br. 11/15),  na sjednici Vijeća od 19. maja 2026.  godine, donio je

O D L U K U
            USVAJA SE  ustavna žalba.  

            UKIDA SE presuda Vrhovnog suda Crne Gore, Rev. br. 599/23 od 15. decembra 2023. godine, u dijelu odluke o troškovima postupka i predmet vraća istom sudu na ponovni postupak i odlučivanje.
O b r a z l o ž e nj e

             I POSTUPAK PRED USTAVNIM SUDOM CRNE GORE

1. Z.V. i R. R., koje zastupa N.J., advokatica iz P., podnijeli su ustavnu žalbu protiv presude Vrhovnog suda Crne Gore, Rev. br. 599/23, od 15. decembra 2023. godine, zbog povede prava iz člana 32 Ustava Crne Gore  i člana 6 stav 1 Evropske konvencije za zaštitu ljudskih prava i osnovnih sloboda.

2. U ustavnoj žalbi se u bitnom navodi da je obrazloženje osporene odluke suprotno Zakonu o parničnom postupku; da tužioci nijesu djelimično uspjeli u sporu, već u cjelosti, te da se ne može primijeniti odredba člana 152 Zakona o parničnom postupku; da sve i da su tužioci djelimično uspjeli u sporu, Vrhovni sud je morao odlučiti da tužiocima naknadi troškove postupka shodno uspjehu u sporu u odnosu na prvotuženog, a nikako na način da svaka stranka snosi svoje troškove u parnici koja je trajala 6 godina; da su tužioci za izjavljivanje revizije morali angažovati kvalifikovanog punomoćnika; da je shodno članu 152 stav 1 Zakona o parničnom postupku sud morao dosuditi troškove, jer je revizija u cjelosti usvojena u odnosu na prvotuženog. Predložio je da Ustavni sud usvoji ustavnu žalbu, utvrdi povredu navedenih prava, ukine osporavane odluke i predmet vrati na ponovni postupak i odlučivanje.

II ČINJENICE I OKOLNOSTI PREDMETA

4. Podnosioci ustavne žalbe su tužioci u postupku koji je prethodio ustavnosudskom, a tuženi su G. g. P., „E. C.G.“ i DOO „E.s. C. G.“.

5 . Predmet parničnog postupka bio je tužbeni zahtjev tužilaca da se utvrdi da su po osnovu Ugovora o kupoprodaji stana kao i održaja, vlasnici po ½ idealnog dijela nepokretnosti upisnaih u listu nepokretnosti br. 608 KO Podgorica II, stambeni prostor površine 84m2, spratnost P7, PD24, objekat broj 1, na kat parceli 3711.

6. Osnovni sud u Podgorici je presudom P. br. 3515/21, od 27. decembra 2021. godine, odbio tužbeni zahtjev, kao neosnovan.

7. Postupajući po žalbi, Viši sud u Podgorici je donio presudu Gž. br. 803/22-17 od 11. aprila 2023. godine, odbio kao neosnovanu žalbu i potvrdio prvostepenu presudu. 
8. Vrhovni sud Crne Gore je presudom Rev. br. 599/23 od 15. decembra  2023. godine djelimično usvojio reviziju i preinačio nižestepene presude, na način što je usvojio tužebni zahtjev u odnosu na prvotuženog G. g.P. i utvdio da su tužioci vlasnici opisane nepokretnosti.

9. U obrazloženju osporavane odluke, u relevantnom dijelu, se navodi:

“Kako su tužioci uspjeli u sporu u odnosu na jednog od tri tužena, ovaj sud je imajući u vidu djelimičan uspjeh u parnici, a s pozivom na odredbu čl.152 stav 2 u vezi čl.16 st.2 Zakona o paničnom postupku, odlučio da svaka stranka snosi svoje troškove parničnog postupka.“

III  RELEVANTNE NORME
               
           Ustav Crne Gore                                                                
Član 32
Svako ima pravo na pravično i javno suđenje u razumnom roku pred nezavisnim, nepristrasnim i zakonom ustanovljenim sudom. 

           Evropska konvencija za zaštitu ljudskih prava i osnovnih sloboda

Član 6 stav 1
Svako tokom odlučivanja o njegovim građanskim pravima i obavezama ili o krivičnoj optužbi protiv njega, ima pravo na pravičnu i javnu raspravu u razumnom roku pred nezavisnim i nepristrasnim sudom, obrazovanim po osnovu zakona.

            Zakon o parničnom postupku ("Službeni list Republike Crne Gore", br. 22/04 i 76/06 i „Službeni list Crne Gore, broj 47/15) 
Član 152 ﻿
Stranka koja u cjelini izgubi parnicu dužna je da protivnoj stranci i njenom umješaču naknadi troškove, osim ako nije drukčije uređeno posebnim zakonom.
Ako stranka djelimično uspije u parnici, sud može, s obzirom na postignuti uspjeh, odrediti da svaka stranka snosi svoje troškove ili da jedna stranka naknadi drugoj i umješaču srazmjeran dio troškova.
Sud može da odluči da jedna stranka naknadi sve troškove koje su protivna stranka i njen umješač imali, ako protivna stranka nije uspjela samo u srazmjerno neznatnom dijelu svog zahtjeva, a zbog tog dijela nijesu nastali posebni troškovi.
Prema rezultatu dokazivanja sud će odlučiti da li će troškove iz člana 151 stav 3 ovog zakona snositi jedna ili obje stranke ili će ti troškovi pasti na teret sredstava suda.

Član 163
Kad sud odbaci ili odbije pravni lijek, odlučiće i o troškovima nastalim u postupku povodom tog pravnog lijeka.
Kad sud preinači odluku protiv koje je podnesen pravni lijek ili ukine tu odluku i odbaci tužbu, odlučiće o troškovima cijelog postupka.
Kad se ukine odluka protiv koje je podnesen pravni lijek i predmet vrati na ponovno suđenje, ostaviće se da se o troškovima postupka povodom pravnog lijeka odluči u konačnoj odluci.
Sud može da postupi po odredbi stava 3 ovog člana i kad odluku protiv koje je podnesen pravni lijek samo djelimično ukine.


            IV OSNOVANOST USTAVNE ŽALBE

           9. Pozivajući se na povrede više ustavnih i konvencijskih prava, podnosioci, u suštini, smatraju da je Vrhovni sud Crne Gore, pogrešno primijenio procesno pravo u pogledu odluke o troškovima postupka i da na njegovoj strani postoje svi uslovi za cjelokupno dosuđenje istih na način kako je to traženo.

           10.  Stoga će Ustavni sud predmetnu ustavnu žalbu razmatrati sa aspekta povrede prava na pravično suđenje iz člana 32 Ustava Crne Gore i analogno tome, člana 6 stav 1 Evropske konvencije.

            V PRAVO NA PRAVIČNO SUĐENJE   

Opšta načela

11. Ustavni sud je u svojoj dosadašnjoj praksi, slijedeći stavove Evropskog suda za ljudska prava u Strazburu (u daljem tekstu ESLjP), ustanovio niz načela (ili uslova) koji moraju biti ispunjena da bi se određeni sudski postupak, posmatran u cjelini, mogao cijeniti pravičnim. Provodeći postupke, redovni sudovi moraju poštovati ta načela kad pri donošenju svoje odluke ocjenjuju, uz prednost neposrednog ispitivanja, činjenice i okolnosti konkretnog slučaja, primjenjujući mjerodavno pravo.

12. Zadatak Ustavnog suda je, u jemčenju ustavnog i konvencijskog prava na pravično suđenje, da provjeri je li sud poštovao takva relevantna načela u konkretnom slučaju. Uz tu provjeru, zadatak je Ustavnog suda da ispita je li sud u konkretnom slučaju vršio svoje procjene na očigledno nerazuman način ili je učinio neku drugu očigledno grešku u procjeni, pogrešno procijenio postojanje neke važne činjenice ili pak propustio razmotriti sve relevantne činjenice, odnosno propustio uzeti u obzir sve činjenične i pravne elemente koji su objektivno mjerodavni za donošenje odluke, odbio provesti dokaze koji bi mogli dovesti do drugačije odluke i slično.	
13. Nadalje, ustavno pravo na pravično suđenje propisano članom 32 Ustava, jemči i zaštitu od arbitrarnosti u odlučivanju sudova i drugih državnih organa. Obrazloženja sudskih odluka odnosno odluka drugih nadležnih organa koja ne sadrže ozbiljne, relevantne i dovoljne razloge za ocjenu kakva je odlukom data, upućuju na zaključak o arbitrarnosti u procesnom i/ili materijalnopravnom smislu.

14. Stoga su ovlašćenja Ustavnog suda u postupku po ustavnoj žalbi ograničena na to da ispita da li su u određenom sudskom postupku poštovana ljudska prava i slobode zajemčene Ustavom i EKLJP i standardi koje je Sud izgradio u svojoj dosadašnjoj praksi.

   Primjena opštih načela na konkretan slučaj

15. Podnosioci tvrde da se osporena presuda zasniva na pogrešnoj i arbitrarnoj primjeni procesnog prava u vezi odlučivanja o troškovima postupka. Vrhovni sud, je u svojoj presudi izrazio stav da s obzirom da su podnosioci djelimično uspjeli u sporu, svako snosi svoje troškove postupka.

16. Ustavni sud smatra da je ustavnom žalbom problematizovano pitanje tumačenja prava, što prvenstveno spada u domen nadležnosti redovnih sudova. S tim u vezi, Ustavni sud ukazuje da je, prema praksi Evropskog suda, prvenstveno na domaćim organima, naročito sudovima, da rješavaju probleme tumačenja domaćih zakona. Sud ne treba postupati kao sud „četvrte instance“, te stoga neće prema članu 6 stav 1 Konvencije dovoditi u pitanje ocjenu domaćih sudova, osim ako se njihova utvrđenja mogu smatrati proizvoljnim ili očigledno nerazumnim.[footnoteRef:1] Takvu praksu dosljedno prati i Ustavni sud u svojim odlukama. [1:  Ašćerić protiv Bosne i Hercegovine, odluka od 17. decembra 2019. godine, stav 23, sa ostalim referencama] 


17. U skladu sa navedenim, u ovom ustavnosudskom postupku zadatak je Ustavnog suda da utvrdi može li se način na koji je u konkretnom slučaju, Vrhovni sud tumačio i primijenio mjerodavno pravo odlučujući o troškovima, smatrati arbitrarnim i da li je takvim postupanjem povrijeđeno podnosiocu ustavne žalbe pravo na pravično suđenje (odlučivanje) zajemčeno odredbom člana 32 Ustava i člana 6 stav 1 Evropske konvencije za zaštitu ljudskih prava i osnovnih sloboda.

18. Vrhovni sud Crne Gore je u osporenoj presudi, izrazio stav da svaka stranka snosi svoje troškove postupka, s obzirom da su tužioci djelimično uspjeli u sporu, shodno članu 152 stav 2 u vezi sa članom 163 stav 2 Zakona o parničnom postupku.

           19. Ustavni sud je ocjenio da je odlučivanjem na ovakav način, Vrhovni  sud  Crne Gore arbitrerno i proizvoljno tumačio i primijenio mjerodavno pravo na štetu podnosilaca ustavne žalbe.

20. Odredbom člana 152 propisano je da stranka koja u cjelini izgubi parnicu dužna je da protivnoj stranci i njenom umješaču naknadi troškove, osim ako nije drukčije uređeno posebnim zakonom. Stavom 2 istog člana je propsiano da ako stranka djelimično uspije u parnici, sud može, s obzirom na postignuti uspjeh, odrediti da svaka stranka snosi svoje troškove ili da jedna stranka naknadi drugoj i umješaču srazmjeran dio troškova.

[bookmark: _GoBack]          21. Iz okolnosti konkretnog slučaja, proizilazi da su podnosiocu u konačnom, uspjeli u sporu u pogledu tužbenog zahtjeva kojim su tražili da se utvrdi njihovo pravo svojine na predmetnoj nepokretnosti u postupku po reviziji. Vrhovni sud je usvojio njihovu reviziju i preinačio nižestepene odluke na način što je utvrdio da je tužbeni zahtjev osnovan u odnosu na prvotuženog Glavni grad Podgorica. Na taj način, podnosioci su ostvarili svoj pravni interes koji su željeli da postignu predmetnom tužbom. Naime, tužbenim zahtjevom je traženo da se utvrdi pravo svojine na nepokretnosti, i u tom smislu je zahtjev bio usmjeren na tri tužena, i to G. g. P., „E. C.G.“ i DOO „C. d. s.“. Presudama prvostepenog i drugostepenog suda tužbeni zahtjev je odbijen u odnosu na sva tri tužena, dok je Vrhovni sud odlučujući o reviziji reviziju usvojio u odnosu na prvotuženog i tužbeni zahtjev usvojio. 

		22. Dakle, polazeći od obima uspjeha podnosioca u sporu, manifestovanog na način kako je to već navedeno, u konkretnom slučaju je zaključak Vrhovnog suda da „...su tužioci uspjeli u sporu u odnosu na jednog od tri tužena, ovaj sud je imajući u vidu djelimičan uspjeh u parnici, a s pozivom na odredbu čl.152 stav 2 u vezi čl.163 st.2 Zakona o parničnom postupku, odlučio da svaka stranka snosi svoje troškove parničnog postupka“ arbitraran i zasnovan na pretjeranom formalizmu. Imajući u vidu navedeno, ocjena je Ustavnog suda da Vrhovni sud Crne Gore, kada je odlučivao o troškovima postupka, nije sagledao postupak kao cjelinu, niti je imao u vidu uspjeh u sporu tužilaca, odnosno izveo  je ustavnopravno neprihvatljiv stav prilikom odlučivanja o troškovima postupka. 

23. Ustavni sud je u svojoj dosadašnjoj praksi izrazio stav da pretjerani (ekscesivni) formalizam u odlučivanju/suđenju postoji onda kad su pravni stavovi proizvod "mehaničke" primjene pozitivnog prava, bez uzimanja u obzir konteksta i bez sagledavanja pravnog problema kao jedinstvene cjeline. S aspekta zaštite ustavnih prava podnosilaca, ali i s aspekta osnovnih vrijednosti ustavnog poretka Crne Gore, takva je primjena pozitivnog prava na konkretan slučaj neprihvatljiva.

24. Ustavni sud smatra da je upravo takve posljedice, u konkretnom slučaju, na podnosioce ustavne žalbe, imao način na koji je u osporenoj odluci Vrhovni sud Crne Gore odlučio i primijenio odredbe Zakona o parničnom postupku, što je imalo za posljedicu arbitraran zaključak tog suda da se podnosiocima ne prizna pravo na troškove postupka. Zaključak koji je izrazio Vrhovnom sudu u osporenoj presudi, ne proizlazi iz ustavnopravno prihvatljivog tumačenja navedenih mjerodavnih odredaba Zakona o parničnom postupku.

25. Ustavni sud ponavlja da njegov zadatak nije da presuđuje umjesto nadležnih sudova niti da se bavi  greškama o činjenicama ili o pravu koje počine redovni sudovi. Međutim, ako je riječ o greškama koje povređuju ljudska prava i osnovne slobode zaštićene Ustavom, ukazati na te greške svakako jeste obaveza Ustavnog suda. Saglasno tome, Ustavni sud ocjenjuje da je, u konkretnom slučaju postupanje sudova bilo arbitrerno i proizvoljno i da je na taj način povrijeđeno pravo podnosioca na pravično suđenje, iz člana 32 Ustava Crne Gore, koje korespondira sa članom 6 stav 1 Evropske konvencije.  

         Na osnovu iznijetih razloga, odlučeno je kao u izreci.

U-III br. 328/24	 						 Predsjednica Vijeća,
19. maj 2026. godine 						 Momirka Tešić,s.r.
P o d g o r i c a

